钦定古今图书集成/理学汇编/文学典/第167卷 > 《宋书》 > 《礼志》
## 钦定古今图书集成/理学汇编/文学典/第167卷 > 《宋书》 > 《礼志》

汉以后，天下送死奢靡，多作石室、石兽、碑铭等物。建
安十年，魏武帝以天下雕弊，下令不得厚葬，又禁立
碑。魏高贵乡公甘露二年，大将军参军太原王伦卒。
伦兄俊作《表德论》以述伦遗美，云“祗畏王典，不得为
铭。”乃撰录行事，就刊于基之阴云尔。此则碑禁尚严
也，此后复弛替。

晋武帝咸宁四年，又诏曰：“此石兽碑表既私褒美，兴
长虚伪，伤财害人，莫大于此。一禁断之。其犯者，虽会
赦令，皆当毁坏。”至元帝大兴元年，有司奏，故骠骑府
主簿故恩营葬旧君顾荣求立碑，诏特听立。自是后，
禁又渐颓，大臣长吏人皆私立。义熙中，尚书祠部郎
中裴松之又议禁断，于是至今。